钦定古今图书集成/方舆汇编/职方典/第1445卷 > 《黄家贼事宜状》唐·韩愈
## 钦定古今图书集成/方舆汇编/职方典/第1445卷 > 《黄家贼事宜状》唐·韩愈

“一。臣去年贬岭外刺史，其州虽与黄家贼不相邻接，
见往来过客，并谙知岭外事人所说至精至熟。其贼
并是彝獠，亦无城郭可居，依山傍险，自称峒主，衣服
言语，都不似人，寻常亦各营生，急则屯聚相保。比缘
邕管经略使多不得人，德既不能绥怀，威又不能临
制，侵虏絷缚，以致怨恨。蛮彝之性，易动难安，遂致攻
劫州县，侵暴平人，或复私仇，或贪小利，或聚或散，终
亦不能为事。近者征讨，本起于裴行立、阳旻，此两人
者，本无远虑深谋，意在邀功求赏，亦缘见贼未屯聚
之时，将谓单弱，立可摧破，争献谋计，惟恐后时。”朝廷
信之，遂允其请。自用兵以来，已经二年，前后所奏杀
获，计不下二万人。傥皆非虚，贼已寻尽，至今贼人依
旧，是明欺罔朝廷。邕、容两管，因此凋弊，杀伤疾患，十
室九空，百姓怨嗟，如出一口。阳旻、行立，相继身亡，实
由自邀功赏，造作兵端，人神共嫉，以致殃咎。阳旻行
立，事既已往，今所用严公素者，亦非抚御之才，不能
别立规模。“依前还请攻讨，如此不已，臣恐岭南一道，
未有宁息之时。《一》昨者并邕、容两管为一道，深合事
宜。然邕州与贼逼近，容州则甚悬隔，其经略使若置
在邕州，与贼隔江对岸，兵镇所处，物力必全，一则不
敢轻有侵犯，一则易为逐使控制。今置在容州，则邕
州兵马必少，贼见势弱，易生奸心。伏请移经略使在
邕州，其容州但置刺史，实为至便。一、比者所发诸道
南讨兵马，例皆不谙山川，不服水土，远乡羁旅，疾疫
杀伤。臣自南来，见说江西所发共四百人，曾未一年，
其所存者，数不满百；岳、鄂所发，都三百人，其所存者，
四分才一。续添续死，每发倍难。若令于邕容召募，添
置千人，便割诸道见供行营人数，粮赐均融，不以归
诸田州，而照旧属之南宁，则遐荒小民，与”官府日相
亲近，自然感恩从化，无复向者之“鱼散”而鼠匿矣。